Paartjie dood in badkamer gevindFoto: Reaction Unit South Africa ŉ Paartjie, albei in hul 60’s, is dood aangetref in die badkamer van hul huis in Cottonlands, KwaZulu-Natal. Prem Balram, woordvoerder van Reaction Unit South Africa, het gesê dié gemeenskapspolisiëringsforum is Maandag omstreeks 12:50 ontbied toe ŉ familielid deur ŉ venster by die huis ingekyk en bloed op die slaapkamervloer opgemerk het. “Beamptes is na die toneel ontbied en bevind al die deure is gesluit. Die slot by ŉ veiligheidshek is egter oopgeforseer.” Beamptes het deur ŉ oop venster toegang tot die huis bekom en ŉ plas bloed, wat met ŉ handdoek bedek is, by die ingang van die slaapkamer aangetref. ŉ Bloedspoor het RUSA-beamptes na die badkamer gelei, wat ook gesluit was. “Nadat hulle die deur oopgebreek het, het hulle op die liggame van Dhir Roy Singh (68) en sy 60-jarige vriendin, Kay, afgekom. Kay, ŉ voormalige inwoner van Redcliffe in Verulam, het met haar gesig na onder in die bad gelê. Haar hande was agter haar rug vasgebind,” het Balram verduidelik. “Sy is vermoedelik verwurg, maar dit moet bevestig word.” Singh het op die vloer van die badkamer gelê. Hy het meswonde in sy nek gehad. “ŉ Knipmes, wat vermoedelik tydens die aanval gebruik is, is in die woonkamer gevind.” Balram het gesê die huis is geplunder en ŉ televisiestel en Singh se donkergroen Toyota Conquest (registrasienommer LCD 560 GP) is gesteel. Volgens familielede het hulle die paartjie Saterdagmiddag omstreeks 16:00 laas gesien by ŉ funksie in die gebied. “Singh se werknemer het onraad vermoed toe hy Maandagoggend by die werk opgedaag het en die hek steeds gesluit was. Hy het aangeneem Singh, ŉ boer, is na die Verulam-mark toe. Singh se familie het later by die huis opgedaag en toe die bloed op die slaapkamervloer opgemerk.” Kapt. Nqobile Gwala, woordvoerder van die polisie, het die voorval bevestig. “Die vrou het wurgmerke gehad en die man het steekwonde in sy nek gehad. Die motief vir die moord is nog nie bekend nie,” het Gwala gesê. Die polisie se ondersoek duur voort.